             Ustavni sud Crne Gore, u Prvom vijeću za meritorno odlučivanje o ustavnim žalbama u sastavu: sudija Snežana Armenko, predsjednica Vijeća i sudije Faruk Resulbegović i Momirka Tešić, članovi Vijeća, na osnovu odredaba člana 149 stav 1 tačka 3 Ustava Crne Gore, člana 48 tačka 3 i člana 76 stav 1 Zakona o Ustavnom sudu Crne Gore (»Službeni list Crne Gore«, br. 11/15), na sjednici Vijeća, od 4. decembra  2025. godine, donio je

                                                                O D L U K U

USVAJA SE  ustavna žalba.

            UKIDA SE presuda Vrhovnog suda Crne Gore, Tpz. br. 80/23, od 23. novembra 2023. godine i predmet vraća tom sudu na ponovni postupak i odlučivanje. 

 O b r a z l o ž e nj e

I POSTUPAK PRED USTAVNIM SUDOM CRNE GORE

[bookmark: _GoBack]             1. D. M., iz P., kojeg zastupa J. Ć., advokatica iz P.,  podnio je blagovremenu i dozvoljenu ustavnu žalbu protiv presude Vrhovnog suda Crne Gore, Tpz. br. 80/23, od 23. novembra 2023. godine, zbog povrede prava iz odredaba čl.  32 i 58 Ustava Crne Gore, člana 6 stav 1 Evropske konvencije za zaštitu ljudskih prava i osnovnih sloboda i člana 1 Protokola broj 1 uz Konvenciju.

	2. U ustavnoj žalbi je, u bitnom, navedeno: da se povreda prava  na obrazloženu odluku ogleda u tome što Vrhovni sud Crne Gore nije dao obrazloženje iz kojeg razloga smatra da podnosiocu ne pripada naknada za pravično zadovoljenje; da se pravnim pristupom u osporavanoj odluci obesmišljavaju Zakon o zaštiti prava na suđenje u razumnom roku i pravni mehanizam koji je ovim zakonom predviđen u situacijama kada postoji neosnovano odugovlačenje sudskih postupaka; da posebno Vrhovni sud Crne Gore nije obrazložio izuzetnost primjene odredbe člana 38 stav 2 Zakona o zaštiti prava na suđenje u razumnom roku; da se postavlja pitanje na osnovu kojih parametara Vrhovni sud Crne Gore određuje koliko iznosi nematerijalna šteta koja će se postići na ime pravičnog zadovoljenja; da se, u konkretnom slučaju radi o podnosiocu kao mladom čovjeku, koji je 2015. godine u teškoj saobraćajnoj nezgodi pretprio teške tjelesne povrede, zbog kojih se i sada liječi; da imajući u vidu da sudski postupak proistekao iz kritičnog događaja traje od 2018. godine i da u jednom dijelu još uvijek nije pravosnažno okončan, to se dodatno ukazuje da je ovakva odluka Vrhovnog suda Crne Gore nezakonita i u većem dijelu nepravična. U konačnom je predložio da se usvoji ustavna žalba, utvrdi povreda navedenih ustavnih i konvencijskih prava, ukine osporavana presuda Vrhovnog suda Crne Gore i predmet vrati  na ponovno odlučivanje ili da se utvrdi postojanje navedenih povreda i da mu se na ime nematerijalne štete odredi pravično zadovoljenje u iznosu od 5.000,00 eura i na ime troškova parničnog postupka dosudi iznos od 121,00 eura.

              3. U postupku pokrenutim ustavnom žalbom, na osnovu odredaba člana 149 stav 1 tačka 3 Ustava i čl. 68 i 75 Zakona o Ustavnom sudu, Ustavni sud u granicama zahtjeva istaknutog u ustavnoj žalbi, utvrđuje da li je u postupku odlučivanja o pravima i obavezama podnosiocu ustavne žalbe povrijedjeno ustavno pravo, pri čemu se, po pravilu, ne upušta u pitanje jesu li sudovi pravilno i potpuno utvrdili činjenično stanje i ocijenili dokaze. Za Ustavni sud relevantne su samo one činjenice od čijeg postojanja zavisi ocjena o povredi ustavnog prava. 

II ČINJENICE I OKOLNOSTI PREDMETA

	4. Uvidom u osporavanu presudu i drugu dostavljenu dokumentaciju, Ustavni sud je utvrdio sljedeće činjenice i okolnosti od značaja za odlučivanje u ovom ustavnosudskom predmetu.

            5. Tužilac (podnosilac ustavne žalbe) je 12. oktobra 2023. godine, Vrhovnom sudu Crne Gore podnio tužbu kojom je tražio da mu tužena (D. C. G.) zbog povrede prava na suđenje u razumnom roku u predmetu Osnovnog suda u Podgorici, P. br. 1424/ 23 (ranije oznake P. br. 2048/20 i P. br. 2340/18), na ime nematerijalne štete isplati 5.000,00 eura. 

6. Vrhovni sud Crne Gore je osporavnom presudom Tpz. br. 80/23, od 23. novembra 2023. godine, u stavu I izreke djelimično usvojio tužbeni zahtjev, pa je utvrdio da je u navedenom predmetu Osnovnog suda u Podgorici, povrijeđeno pravo tužioca na suđenje u razumnom roku. U stavu II izreke, odbijen je, kao neosnovan tužbeni zahtjev u dijelu kojim je traženo da se tužena obaveže da tužiocu na ime naknade nematerijalne štete zbog povrede prava na suđenje u razumnom roku, isplati iznos od 5.000,00 eura. U stavu III izreke obavezana je tužena da tužiocu, na ime troškova ovog postupka, plati iznos od 121,00 eura, u roku od 15 dana od dana prijema ove presude.
 
           7. U obrazloženju osporavane presude je, u suštini, navedeno: 
          “(…) da je tužilac bio stranka u navedenom parničnom postupku koji je vođen pred Osnovnim sudom u Podgorici, pokrenutom radi naknade materijalne i nematerijalne štete, koji postupak pripada sudskim postupcima iz odredbe člana 2  Zakona o zaštiti prava na suđenje u razumnom roku, u pogledu kojih stranka uživa pravo na sudsku zaštitu; da je tužilac u vezi navedenog postupka prethodno podnosio kontrolni zahtjev i time ispunio uslov za podnošenje tužbe propisan odredbom člana 33 stav 1 Zakona o zaštiti prava na suđenje u razumnom roku; da je tužba za pravično zadovoljenje podnijeta u roku iz odredbe člana 33 stav 3 Zakona o zaštiti prava na suđenje u razumnom roku i da tužba sadrži sve potrebne podatke iz odredbe člana 9 stav 3 Zakona o zaštiti prava na suđenje u razumnom roku, pa je ista dopuštena. 
            Iz spisa predmeta Osnovnog suda u Podgorici, P. br. 1424/ 23 (ranije oznake P. br. 2048/20 i P. br. 2340/18) utvrđeno je:
	- Da su 26. aprila 2018. godine, D.M., A.M i N.M., preko punomoćnika J.Ć. i R.K., advokata iz P., podnijeli tužbu Osnovnom sudu u Podgorici protiv tuženih G.g.P., “P.” DOO P., D.C.G. – M.s. i p. – D. z. s., “C.” AD P. i “L.o” AD P., radi naknade materijalne i nematerijalne štete, koja je zavedena pod poslovnom oznakom P. br. 2340/18; 
             - Da je 30. maja 2018. godine, tuženi III reda dostavio odgovor na tužbu;
             - Da je 6. juna 2018. godine, tuženi V reda dostavio odgovor na tužbu;
             - Da su 8. juna 2018. godine, tuženi I reda i tuženi IV reda dostavili odgovore na tužbu;
             - Da je 12. juna 2018. godine, tuženi II reda dostavio odgovor na tužbu;
             - Da je 30. oktobra 2018. godine, punomoćnica tužilaca I I III reda podnijela podnesak kojim predlaže da se parnični postupak prekine do okončanja krivičnog postupka koji je u toku;
               - Da je na ročištu održanom 26. novembra 2018. godine, donijeto rješenje da se postupak prekine do  okončanja krivičnog postupka;
               - Da su 31. oktobra 2019. godine, punomoćnici tužilaca podnijeli predlog za nastavak postupka;
               - Da je 4. novembra 2019. godine, Sud donio rješenje da će se nastaviti postupak prekinut rješenjem Osnovnog suda u Podgorici, P. br. 2340/18, od 26. novembra 2018. godine;
               - Da su 11. novembra 2019. godine, punomoćnici tužilaca dostavili podnesak o povlačenju tužbe u odnosu na tuženu III reda D. C. G. – M. p. i s. – D. z. s. i tuženog IV reda “C.” AD P.;
               - Da je 3. januara 2020. godine, zakonski zastupnik tuženog III reda dostavio podnesak sa izjašnjenjem da je saglasan sa povlačenjem tužbe, s tim da je tražio da sud solidarno obaveže tužioce na isplatu troškova postupka; 
               - Da je 20. januara 2020. godine, punomoćnik tuženog IV reda dostavio sudu podnesak sa izjašnjenjem da se ne protivi povlačenju tužbe i da zahtjeva naknadu troškova parničnog postupka;
               - Da je 11. februara 2020. godine, donijeto rješenje kojim je utvrđeno da je tužba u odnosu na tuženu III reda D. C. G. – M. p. i s. – D. z. s. i tuženog IV reda “C.” AD P. povučena; 
               - Da je 17. februara 2020. godine, održano pripremno ročište i glavna rasprava zakazana za 26. mart 2020. godine;
               - Da je Sud 24. februara 2020. godine, donio van ročišta dva rješenje kojim je odredio provođenje mašinskog vještačenja po vještaku J.G. i saobraćajnog vještačenja po vještaku S.D.; 
               - Da je 8. aprila 2020. godine vještak mašinske struke dostavio nalaz i mišljenje;
               - Da je predmet dobio novu poslovnu oznaku P. br. 2048/20-18, shodno nalogu postupajućeg sudije od 2. juna 2020. godine, koji je naveo da je raniji postupak pod oznakom P. br. 2340/18 bio u prekidu; 
               - Da je 24. juna 2020. godine vještak saobraćajne struke dostavio nalaz i mišljenje;
             - Da je 3. jula 2020. godine, van ročišta Sud donio rješenje kojim je odredio medicinsko vještačenje po vještacima - specijalisti neuropsihijatru dr M.S. i specijalisti ortopedije dr P.Dž.; 
               - Da je 16. septembra 2020.godine održana rasprava i odložena za 2. novembar 2020. godine; 
              - Da je 2. novembra 2020. godine održana rasprava, a sljedeća zakazana za 11. decembar 2020.godine;   
              -  Da je 11. decembra 2020. godine, rasprava održana, a naredna zakazana za 11. februar 2021. godine; 
               - Da je 24. decembra 2020. godine, sudu dostavljen nalaz i mišljenje vještaka medicinske sturke, određen naredbom od 3. jula 2020. godine; 
              - Da je 11. februara 2021. godine, zbog nedolaska punomoćnika tuženih, a i iz razloga što nijesu zvanično obavješteni o promjeni postupajućeg sudije, ročište odloženo za 15. mart 2021. godine, sa nalogom da se pozovu vještaci P.Dž., M.S., D.Ž. i B.P.;
             -  Da je 15. marta 2021. godine, održano ročište i naredno zakazano za 13. april 2021. godine, 
             -  Da je 13. aprila 2021. godine, održano ročište i naredno zakazano za 16. april 2021. godine; 
         -  Da je 13. aprila 2021. godine, održano ročište i naredno zakazano za 17. maj 2021. godine;	                                                                       
         -  Da je 19. aprila 2021. godine, Sud uputio dopis vještaku medicinske struke S.M. radi davanja mišljenja vezano za ukupan procenat umanjenja opše životne aktivnosti kod tužioca; 
             - Da je 29. aprila 2021. godine vještak S.M. dostavio mišljenje; 
             - Da je 29. aprila 2021. godine, Sud uputio dopis vještacima P.Dž., P.B. i D.Ž. da se u roku od osam dana izjasne da li se saglašavaju sa utvrđenim ukupnim procentom umanjenja životne aktivnosti;
             - Da je 17. maja 2021. godine, održana rasprava na kojoj je određeno izvođenje dokaza saobraćajnog vještačenja po vještaku S.S., pa je sledeća rasprava zakazana za 21. jun 2021. godine; 
             - Da je ročište od 21. juna 2021. godine, odloženo zbog obustave pružanja pravne pomoći advokata na teritoriji Crne Gore, a naredno je zakazano za 13. septembar 2021. godine, sa nalogom da se uputi urgencija vještaku P.Dž., obzirom da se nije izjasnio shodno nalogu suda od 29. aprila 2021. godine; 
           - Da su 20. jula 2021. godine, spisi predmeta dostavljeni vještaku saobraćajne struke S.S. radi izrade nalaza i mišljenja; 
          - Da je ročište od 13. septembra 2021. godine, rješenjem od 6. septembra 2021. godine, odloženo za 14. oktobar 2021. godine, jer su se spisi predmeta nalazili kod vještaka saobraćajne struke radi izrade nalaza i mišljenja; 
         - Da je 7. oktobra 2021. godine, vještaku saobraćajne struke S.S. upućena urgencija da u nakraćem roku sudu dostavi traženi nalaz i mišljenje; 
        - Da je rješenjem od 7. oktobra 2021. godine, ročište zakazano za 14. oktobar 2021. godine, odloženo za 15. novembar 2021. godine, budući da su se spisi predmeta i dalje nalazili kod vještaka saobraćajne struke; 
       - Da je 29. oktobra 2021.godine vještak saobraćajne struke S.S. dostavio sudu nalaz i mišljenje sa spisima predmeta P. br. 2048/20; 
       - Da je 1. novembra 2021. godine, upućena urgencija vještaku P.Dž.; 
       - Da je 4. novembra 2021. godine, vještak dr. Dž.P., sudu dostavio izjašnjenje, koje je sud dostavio strankama; 
       - Da je ročište od 15. novembra 2021. godine odloženo za 13. decembar 2021. godine kako bi se pozvali vještaci saobraćajne struke D.S. i S.S., radi usaglašavanja nalaza; 
       - Da je 13. decembra 2021. godine održana rasprava i naredna zakazana za 25. januar 2022. godine; 
       - Da je ročište od 25. januara 2022. godine, odloženo za 22. februar 2022. godine, s razloga što vještak saobraćajne struke D.S. nije bio u prilici da se sastane sa vještakom S.S., te da će usaglašeno mišljenje dostaviti u pisanoj formi u toku sledeće nedelje; 
       - Da je ročište od 22. februara 2022. godine, odloženo za 21. mart 2022. godine, jer vještak D.S. nije dostavio dopunsko pisano izjašnjenje; 
       - Da je 2. marta 2022. godine, punomoćnica ovdje tužioca, sudu dostavila podnesak kojim ukazuje da predmetni postupak zbog neopravdanog i neažurnog postupanja vještaka saobraćajne struke traje neprimjereno dugo i s tim u vezi predlaže da se vještak saobraćajne struke D.S. novčano kazni; 
     -  Da su 4. marta 2022. godine, vještaci saobraćajne struke dr. S.S. i mr. S.D. dostavili usaglašeni nalaz i mišljenje; 
     -  Da je 21. marta 2022. godine, tuženi III reda “L.o.” AD P. dostavio sudu podnesak sa prigovorom na usaglašeni nalaza vještaka; 
     -  Da je ročište od 21. marta 2022. godine, odloženo za 29. mart 2022. godine, zbog bolesti postupajućeg sudije; 
      - Da je 21. marta 2022. godine punomoćnica tužilaca I i III reda dostavila podnesak kojim precizira tužbeni zahtjev u odnosu na iznos potraživanja; 
      - Da je ročište od 29. marta 2022. godine radi prisustva oba vještaka saobraćajne struke, a u vezi izjašnjenja na prigovor tuženog III reda na usaglašeni nalaz i mišljenje vještaka odloženo za 28. april 2022. godine; 
       - Da je 28. aprila 2022. godine, održano ročište na kome su stranke pozvane na davanje završnih riječi čime je glavna rasprava zaključena, a prisutne stranke su obavješene da će odluka biti donijeta u zakonskom roku; 
       - Da je 30. maja 2022. godine u odnosu na tužioca I reda (ovdje tužioca) donijeta presuda P. br. 2048/20, kojom je stavom I izreke djelimično usvojen njegov tužbeni zahtjev, tako što su obavezani tuženi I i II - reda da po osnovu naknade nematerijalne štete solidarno isplate tužiocu I reda ukupan iznos od 24.500,00 eura, a tuženi III reda obavezan da mu isplati ukupan iznos od 10.500,00 eura. U stavu II izreke presude tužiocu I-reda je odbijen zahtjev u dijelu kojim je traženo da sud obaveže tužene da mu na dosuđene iznose iz stava I presude, plate zakonsku zateznu kamatu za period od 27. maja 2015. godine, do dana presuđenja. U stavu III izreke presude odbijen je, kao neosnovan, zahtjev tužioca I reda u dijelu kojim je traženo da se mimo iznosa dosuđenim u stavu I izreke presude po osnovu naknade nematerijalne štete tuženi I i II reda solidarno obavežu da isplate iznos od još 3.500,00 eura, a tuženi III - reda da mu isplati još 1.500,00 eura. Istom presudom pod stavom VIII izreke obavezani su tuženi I i II reda da na ime troškova postupka solidarno naknade tužiocima I i III reda iznos od 7.043,70 eura, a tuženi III  reda da im naknadi iznos od 3.018,70 eura; 
     - Da je 28. juna 2022. godine, punomoćnica tužilaca I i III reda izjavila žalbu; 
      - Da su 30. juna 2022. godine tuženi I i III reda i punomoćnik tužioca II reda izjavili žalbe;
      - Da je 12. jula 2022. godine, punomoćnik tužioca II reda dostavio odgovor na žalbu; 
      - Da je 20. jula 2022. godine tuženi II reda podnio žalbu;  
      - Da su 28. septembra 2022.godine, spisi sa žalbama dostavljeni Višem sudu u Podgorici; 
      - Da je Viši sud u Podgorici odlučujući po žalbama donio presudu Gž. br. 4722/22, od 17. marta 2023. godine, kojom je u stavu I izreke, potvrdio prvostepenu presudu u st. I, II, III, IV, V, VI i VI izreke u odnosu na tužene I i III reda, dok je u stavu II izreke u odnosu na tuženog II reda ukinuta prvostepena presuda u st. I, II, III, IV, V, VI i VII, kao i u dijelu kojim je odlučeno o troškovima postupka koji su sadržani u st. VIII, IX i X. 
        - Da su 30. marta 2023. godine, spisi Osnovnog suda u Podgorici, P.br.2048/20 sa odlukom Višeg suda u Podgorici, Gž.br.4722/22, od 17.  marta 2023. godine, vraćeni Osnovnom sudu u Podgorici i zavedeni pod oznakom P. br. 1423/23; 
        - Da su dana 4. maja 2023. godine, spisi P.  br. 2048/20, dostavljeni Vrhovnom sudu Crne Gore; 
        - Da je 9. maja 2023. godine, održana rasprava i odložena za 6. jun 2023. godine; 
        - Da je 29. maja 2023.godine, Sud van ročišta donio rješenje kojim je ročište zakazano za 6. jun 2023.godine, odložio za 6. jul 2023. godine, budući da se spisi predmeta nalaze u Vrhovnom sudu Crne Gore; 
        -   Da su 19. juna 2023. godine tužioci I i III reda podnijeli kontrolni zahtjev; 
        -  Da je 7. juna 2023. godine, Vrhovni sud Crne Gore donio rješenje P-Rev. br. 112/23, kojim je odbijen predlog tužilaca I i III reda za dozvolu revizije protiv presude Višeg suda u Podgorici, Gž. br. 4722/22, od 17. marta 2023. godine,  u stavu I izreke kojim je prvostepena presuda potvrđena u st. II, III i VII, pa su spisi predmeta vraćeni Osnovnom sudu u Podgorici 20. juna 2023. godine;  
        - Da je 5. jula 2023. godine, predsjednica suda tužioce D.M. i N.M., obavjestila u smislu odredbe člana 17 Zakona o zaštiti prava na suđenje u razumnom roku, u vezi podnijetog kontrolnog zahtjeva; 
        - Da je 6. jula 2023. godine, održano ročište na kome su stranke iznijele završna izlaganja, pa je rasprava zaključena, a stranke obavještene da će odluka biti donijeta u zakonskom roku; 
       - Da je 4. avgusta 2023. godine, donijeta presuda P. br. 1424/23; 
       - Da je 29. avgusta 2023. godine tuženi I reda izjavio žalbu; 
       - Da je rješenjem P. br. 1424/23, od 1. septembra 2023. godine, izjavljena žalba vraćena tuženom I reda radi dopune; 
      - Da je 11. septembra 2023. godine tuženi I reda dostavio dopunu žalbe; 
      - Da je 19. septembra 2023. godine, punomoćnik tužilaca I i III reda izjavio žalbu; 
      - Da je 27. septembra 2023. godine, punomoćnik tužioca II reda izjavio žalbu; 
      - Da se spisi predmeta od 19. oktobra 2023. godine, nalaze kod Vrhovnog suda Crne Gore. 
       Saglasno odredbi člana 4 Zakona o zaštiti prava na suđenje u razumnom roku, prilikom odlučivanja o pravnim sredstvima zbog povrede prava na suđenje u razumnom roku, naročito se uzima u obzir složenost predmeta u činjeničnom i pravnom smislu, ponašanje podnosioca pravnog sredstva, ponašanje suda i drugih državnih organa, te interes podnosioca pravnog sredstva, a što je u skladu sa praksom Evropskog suda za ljudska prava (presuda Frydlender protiv Francuske, -VV-br. 30979/96, st. 43 - 2000/VII). 
        Takođe, Evropski sud za ljudska prava je i u predmetu Novović protiv Crne Gore (br. 13210/05, 23. oktobar 2012. godine, st. 49), ponovio da se pri procjeni da li je dužina nekog postupka bila razumna moraju cijeniti okolnosti predmeta i uzeti u obzir kriterijumi koji su predviđeni u sudskoj praksi a naročito složenost predmeta, ponašanje stranaka i relevantnih organa vlasti i značaj predmeta za stranku.
         Evropski sud za ljudska prava je interpretirajući garancije prava na suđenje u razumnom roku iz člana 6 stav 1 Evropske konvencije za zaštitu ljudskih prava i osnovnih sloboda, naveo da garancija "naglašava važnost donošenje odluka bez odlaganja kako se ne bi ugrozila djelotvornost i kredibilnost tih odluka", a prilikom odlučivanja o tome da li je poštovana garancija razumnog roka uzimaju se u obzir samo ona kašnjenja koja se mogu pripisati državi, odnosno koja su prouzrokovali njeni organi (presuda H. protiv Francuske, br. 10073/82, od 24. oktobra 1989. godine, st. 55 i presuda Napijalo protiv Hrvatske, br. 66485/01, od 13. novembra 2003. godine, st. 61). 
          Iz spisa predmeta, evidentno je da je postupak povodom kog je podnijeta tužba za pravično zadovoljenje pokrenut tužbom tužioca 26. aprila 2018. godine i da je do dana podnošenja tužbe za pravično zadovoljenje zbog povrede prava na suđenje u razumnom roku protekao period od pet godina pet mjeseci i 12 dana, u kojem periodu je postupak u početnoj fazi (od 30. oktobra 2018. godine pa do 4. novembra 2019. godine), bio u prekidu od jedne godine, koji period se ne može pripisati u odgovornost suda. Nakon što je postupak nastavljen tužioci su podnijeli predlog za povlačenje tužbe u odnosu na tužene III i IV reda, o čemu je odlučeno rješenjem od 11. februara 2020. godine, pa je pripremno ročište održano 17. februara 2020. godine, a potom i zakazana glavne rasprava. U daljem toku postupka sud je aktivno postupao i ročišta zakazivao u kontinuitetu uz manja odstupanja zakonom predviđenih rokova, međutim, ista su odlagana zbog neblagovremenog dostavljanja nalaza i mišljenja od strane vještaka iz više oblasti koji su određeni za vještačenje u tom postupku i njihovog neodazivanja pozivu suda, što je sve uzrokovalo prolongiranje postupka. S tim u vezi, zapaža se da je vještak saobraćajne struke S.S. po proteku vremena od tri mjeseca i 9 dana, sudu dostavio svoj nalaz i mišljenje sa spisima predmeta, sa kojih razloga su odložena ročišta od 13. septembra 2021. godine i 14. oktobra 2021. godine, što je uzrokovalo prolongiranje postupka. Osim toga zbog usalgašavanja nalaza i mišljenja vještaka saobraćajne struke D.S. i S.S., odložena su ročišta od 25. januara 2022. godine i 22. februara 2022. godine, što je sve uzrokovalo prolongiranje postupka za taj period. 
          U konkretnom slučaju, ukupno trajanje prvostepenog postupka od 11. februara 2020. godine - kada je donijeto rješenje o nastavku postupka pa do prve prvostepene presude - 28. aprila 2022. godine i od 28. septembra 2022. godine – kada su vraćeni spisi Osnovnm sudu u Podgorici, do 30. marta 2023. godine, kada je donijeta druga prvostepena presuda, iznosio je dvije godine i nešto više od sedam mjeseci, dok postupak pred drugostepenim sudom iznosi šest mjeseci, što se kod najvećeg broja parničnih postupaka ne može smatrti povredom prava na suđenje u razumnom roku. U prilogu tome ide i stav iz literature, povodom određivanja dužine trajanja postupka pred nacionalnim sudovima: „Ponekad se navodi formula 3+2+1, što će reći da ako postupak nije posebno komplikovan, onda je za presudu u prvom stepenu trebalo najviše tri, u drugom stepenu dvije i u trećem stepenu jedna godina. Ovo je ipak blaga orijentacija u pogledu razumnog roka, a nikako odrešit stav suda“ (Dragoljub Popović – „Evropsko pravo ljudskih prava“, str. 260 (JP „Službeni glasnik“, Beograd, 2012). Međutim, imajući u vidu da je tužiocu od strane predsjednice Osnovnog suda u Podgorici, dostavljeno obavještenje u smislu odredbe člana 17 Zakona o zaštiti prava na suđenje u razumnom roku, ovom Sudu nije preostalo ništa drugo nego da u skladu sa odredbom člana 37 stav 4 Zakona o zaštiti prava na suđenje u razumnom roku utvrdi da je došlo do povrede navedenog prava i da odluči kao u stavu I izreke ove presude. 
           Tužilac nije svojim radnjama uticao na dužinu parničnog postupka povodom kojeg je podnijeta tužba za pravično zadovoljenje, jer se odazivao svim zakazanim ročištima.
            Interes tužioca je uobičajen za predmete slične vrste i ne može se zaključiti da se radilo o posebnom ili naročitom njegovom interesu da procedura bude hitnije prirode. 
           Međutim, pravično zadovoljenje, prema odredbi člana 31 Zakona o zaštiti prava na suđenje u razumnom roku, može se ostvariti isplatom novčane naknade za prouzrokovanu štetu zbog povrede prava na suđenje u razumnom roku i/ili objavljivanjem presude da je stranci povrijeđeno ovo pravo.
           Naknada štete u smislu navedene zakonske odredbe, po shvatanju ovog Suda, predstavlja naknadu nematerijalne štete zbog frustracija i neizvjesnosti koje stranka trpi zbog neosnovanog odugovlačenja sudskog postupka.
          Sud može, u izuzetnim slučajevima, utvrditi presudom samo povredu prava na suđenje u razumnom roku, uzimajući u obzir sve okolnosti slučaja, a naročito ponašanje stranke u sporu, na što upućuje odredba člana 38 stav 1 Zakona o zaštiti prava na suđenje u razumnom roku.
          Prilikom primjene navedenih zakonskih odredbi ima se u vidu praksa Evropskog suda za ljudska prava. Kada Evropski sud utvrdi povredu prava na suđenje u razumnom roku, po pravilu će na zahtjev podnosioca predstavke dosuditi pravično zadovoljenje u vidu naknade nematerijalne štete. Smatra se da postoji snažna, mada oboriva pretpostavka, da je pretjerano dug postupak uzrokovao nematerijalnu štetu (presuda Apicella protiv Italije, br. 64890/01, od 29. marta 2006. godine, st. 93) zbog stanja uznemiranosti i neprijatnosti života u produženoj neizvjesnosti u pogledu rezultata suđenja (presuda Arvanitiki – Roboti i drugi protiv Grčke, br. 27278/03  od 15. februara 2008. godine, st. 27). Ako domaći sud, prilikom odlučivanja po zahtjevu za zaštitu prava na suđenje u razumnom roku utvrdi povredu prava, a nađe da nije pretrpljena nematerijalna šteta ili nađe da je pretrpljena samo minimalna šteta, takav stav će morati uvjerljivo da obrazloži (presuda Scordino protiv Italije, br. 36813/97, od 29. marta 2006.godine, st. 203-204).
           Polazeći od navedenih činjenica, ovaj Sud je utvrdio da, u konkretnom slučaju, treba primijeniti odredbu člana 38 stav 1 Zakona o zaštiti prava na suđenje u razumnom roku i presudom samo utvrditi povredu prava.
          Naime, imajući u vidu sve okolnosti predmetnog slučaja, a naročito da je parnični postupak u ovom predmetu pravosnažno okončan, djelimičnim usvajanjem tužbenog zahtjeva  tužioca u odnosu na sve tužene, osim u odnosu na tuženog II reda,  da je isti pred prvostepenim sudom od 11. februara 2020. godine, kada su se stekli uslovi za održavanje ročišta, u dva navrata trajao nešto više od tri godina, te da je pred drugostepenim sudom trajao nešto manje od šest mjeseci, a da nije postojao posebni ili naročiti interes tužioca za hitno okončanje parničnog postupka, može se zaključiti da je tužilac pretrpio minimalnu nematerijalnu štetu i da će se samim utvrđivanjem povrede prava na suđenje u razumnom roku i time što će ova presuda biti objavljenja na internet stranici „Sudovi Crne Gore“ postići svrha pravičnog zadovoljenja. Zbog toga nema mjesta da se dosudi i nematerijalna šteta u traženom iznosu, pa je odlučeno kao u stavu II izreke ove presude. (…)”

  III RELEVANTNE NORME

  Ustav Crne Gore                                                                          
                                                                                Član 32
Svako ima pravo na pravično i javno suđenje u razumnom roku pred nezavisnim, nepristrasnim i zakonom ustanovljenim sudom.

Evropska konvencija za zaštitu ljudskih prava i osnovnih sloboda

Član 6 stav 1
[bookmark: SADRZAJ_281]Svako tokom odlučivanja o njegovim građanskim pravima i obavezama ili o krivičnoj optužbi protiv njega, ima pravo na pravičnu i javnu raspravu u razumnom roku pred nezavisnim i nepristrasnim sudom, obrazovanim po osnovu zakona.
                                                                   
Zakon o zaštiti prava na suđenje u razumnom roku („Službeni list Crne Gore", br. 11/07) 
                                                                  Član 4
              Prilikom odlučivanja o pravnim sredstvima iz člana 3 ovog zakona, naročito se uzima u obzir:
             - složenost predmeta u činjeničnom i pravnom smislu;
             - ponašanje podnosioca pravnog sredstva;
             - ponašanje suda i drugih državnih organa, organa lokalne samouprave, javnih službi i drugih nosilaca javnih ovlašćenja;
             - interes podnosioca pravnog sredstva.
                                                                    Član 31
              Pravično zadovoljenje zbog povrede prava na suđenje u razumnom roku može se ostvariti:
1) isplatom novčane naknade za prouzrokovanu štetu zbog povrede prava na suđenje u razumnom roku i/ili
2) objavljivanjem presude da je stranci bilo povrijeđeno pravo na suđenje u razumnom roku.

   Član 38 
               Sud može, izuzetno, imajući u vidu okolnosti slučaja, a naročito ponašanje stranke, da presudom utvrdi samo povredu prava na suđenje u razumnom roku.
               U slučaju iz stave 1 ovog člana, sud će na zahtjev stranke odlučiti da se presuda objavi.
        
         IV DOPUŠTENOST USTAVNE ŽALBE

            8. U skladu sa odredbom člana 149 stav 3 Ustava Crne Gore, Ustavni sud, takođe, ima nadležnost da odlučuje o ustavnoj žalbi zbog povrede ljudskih prava i sloboda zajemčenih Ustavom, nakon iscrpljivanja svih djelotvornih sredstava.

	9. U skladu sa odredbom člana 68 stav 2 Zakona o Ustavnom sudu ustavna žalba se može podnijeti nakon iscrpljivanja svih djelotvornih pravni sredstava, dok se u skladu sa odredbom člana 69 stav 1 alineja 1 istog Zakona, ustavna žalba može podnijeti u roku od 60 dana, od dana dostavljanja pojedinčanog akta protiv kojeg se može podnijeti ustavna žalba.
            10. U tom smislu, Ustavni sud ukazuje da pojedinačni pravni akt predstavlja odluku neposredno višeg suda, kojom se odbacuje ili odbija kontrolni zahtjev, istekom roka određenog u obavještenju u kojem su trebale biti preduzete određene procesne radnje ili donijeta odluka, protekom roka od 60 dana, u kojem je trebalo da se stranci dostavi rješenje ili obavještenje, kao i odluka Vrhovnog suda po tužbi za pravično zadovoljenje[footnoteRef:1]. Kako je, u konkretnom slučaju, predmet osporavanja presuda Vrhovnog suda Crne Gore, Tpz. br. 80/23, od 23. novembra 2023. godine, Ustavni sud je utvrdio da je riječ o pojedinačnom aktu podobnom za ustavnosudsku zaštitu. Nadalje, osporavanu presudu punomoćnica podnosioca je primila dana 7. decembra 2023. godine, a ustavna žalba je podnijeta 25. decembra 2023. godine, tj. u roku od 60 dana, kako je propisano odredbom člana 69 stav 1 alineja 1 Zakona o Ustavnom sudu. Protiv navedene presude, ne postoje dozvoljena i djelotvorna pravna sredstva, budući da je riječ o odluci koja je donijeta u postupku krajnje instance. U konačnom, ustavna žalba ispunjava uslove iz odredbe člana 37 Zakona o Ustavnom sudu, jer ne postoje neki formalni razlozi zbog kojeg ustavna žalba nije dopuštena, niti je očigledno (prima facie) neosnovana ili zasnovana na zloupotrebi prava. [1:  M.Vukčević, S.Armenko, Komentar Zakona o Ustavnom sudu Crne Gore, Podgorica 2023., str. 135.] 


11. Imajući u vidu odredbe člana 149 stav 3 Ustava Crne Gore, člana 37, člana 68 stav 2 i člana 69 stav 1 alineja 1 Zakona o Ustavnom sudu, Ustavni sud je utvrdio da predmetna ustavna žalba ispunjava uslove za meritorno odlučivanje – dopustivost.
V OSNOVANOST USTAVNE ŽALBE
          12. Ustavni sud, prije svega, konstatuje da se, u konkretnom slučaju, radi o postupku za naknadu štete zbog povrede prava na suđenje u razumnom roku, koje je segment prava na pravično suđenje, pa podnosilac, u predmetnom postupku, uživa garancije prava na pravično suđenje, iz odredaba člana 32 Ustava i člana 6 stav 1 Evropske konvencije. Stoga će Ustavni sud ispitati da li je postupak pred Vrhovnim sudom Crne Gore bio pravičan, onako kako to zahtijevaju navedene odredbe.

          13. Povredu navedenog ustavnog i konvencijskog prava, podnosilac obrazlaže pogrešnom primjenom materijalnog prava i nedovoljno obrazloženom sudskom odlukom. Naime, problematizuje nedosuđivanje nematerijalne štete zbog utvrđene povrede prava na suđenje u razumnom roku.

          14. U postupku koji je prethodio ustavnosudskom, utvrđeno je da je podnosiocu povrijeđeno pravo na suđenje u razumnom roku, jer je postupak pred Osnovnim sudom u Podgorici (nakon 11. februara 2020. godine, kada su se stekli uslovi za održavanje ročišta) trajao nešto više od tri godine, dok je postupak pred Višim sudom u Podgorici, trajao nešto manje od šest mjeseci. Takođe, predsjednica Osnovnog suda u Podgorici je, povodom kontrolnog zahtjeva, pored ostalog i podnosioca, istom dostavila obavještenje u smislu odredbe člana 17 Zakona o zaštiti prava na suđenje u razumnom roku, kao i da je analizom konkretnog slučaja, Vrhovni sud Crne Gore utvrdio da je podnosiocu povrijeđeno pravo na suđenje u razumnom roku. 
15. Međutim, tužbeni zahtjev podnosioca kojim je tražio naknadu nematerijalne štete zbog povrede prava na suđenje u razumnom roku, u iznosu od 5.000,00 eura, Vrhovni sud Crne Gore nije usvojio, obrazlažući navedeno činjenicom da je predmetni parnični postupak pravosnažno okončan na način što je tužbeni zahtjev podnosioca djelimično usvojen, izuzev u odnosu na tuženog II reda, zatim trajanjem postupka navedenim u prethodnom stavu ove odluke, kao i nepostojanjem posebnog interesa podnosioca za hitnim okončanjem parničnog postupka. Dakle, po ocjeni Vrhovnog suda Crne Gore, ne može se govoriti o pretjeranom odugovlačenju postupka zbog kojeg dolazi u obzir dosuđivanje pravičnog zadovoljenja u vidu naknade nematerijalne štete, naročito kada se radi o sudskom sporu koji nije hitne prirode, a koju nalažu zakonski propisi i interes stranaka. Vrhovni sud Crne Gore je zaključio da, imajući u vidu sve okolnosti predmetnog slučaja, proizilazi da je podnosilac pretrpio minimalnu nematerijalnu štetu, da će se samim utvrđenjem povrede prava na suđenje u razumnom roku i time što će presuda biti objavljena na internet stranici „Sudovi Crne Gore“ postići svrha pravičnog zadovoljenja.

            16. Odredbe člana 32 Ustava i člana 6 stav 1 Evropske konvencije garantuju svakome  pravo na konačnu odluku u razumnom roku u postupku utvrđivanja njegovih građanskih prava i obaveza. Svako nepotrebno odugovlačenje praktično lišava pojedinca njegovih prava čime se dovodi u pitanje efikasnost pravnog sistema i pravna sigurnost pojedinca. Shodno konzistentnoj praksi Evropskog suda za ljudska prava, razumnost dužine trajanja postupka mora da se ocjenjuje u okviru okolnosti pojedinog predmeta. Pri tome, vodi se računa o kriterijumima uspostavljenim praksom Evropskog suda: vrsti predmeta, važnosti predmeta za podnosioca, postupanju sudova i doprinosu podnosioca trajanju postupka. Postupak se sagledava kao cjelina (predmet Mikulić protiv Hrvatske, predstavka br. 53176/99, od 7. februara 2002. godine, i izvještaj br. 2002-I stav 38).

17.  Ustavni sud podsjeća da odredba člana 32 Ustava obavezuje sudove da obrazlože svoje odluke. Istovremeno, ta ustavna i konvencijska obaveza ne smije biti shvaćena tako da sudovi moraju detaljno odgovoriti na svaki argument koji stranke iznesu u postupku, odnosno u svojim žalbama ili drugim odgovarajućim podnescima. Pri tome se treba voditi mjerilima dovoljnosti i relevantnosti tih razloga. Koliko će široka biti obaveza suda da u pisanom obrazloženju svoje odluke navede razloge kojima se vodio pri njenom donošenju (mjerilo dovoljnosti) uvijek će zavisiti od okolnosti svakog pojedinog slučaja. To je pravilo Evropski sud za ljudska prava u Strazburu utvrdio u predmetu Ajdarić protiv Hrvatske (br. 20883/09, presuda od 13. decembra 2011.).

           18. U praksi ESLJP razlozi navedeni u pisanom obrazloženju odluke po pravilu će se smatrati relevantnim ako jasno upućuju na to da sudovi u konkretnom slučaju nijesu proveli procjenu na nerazuman način, da nijesu učinili neku drugu očitu grešku u procjeni, pogrešno procijenili postojanje neke važne činjenice ili pak propustili da razmotre sve relevantne činjenice, odnosno propustili da uzmu u obzir sve činjenične i pravne elemente koji su objektivno mjerodavni za donošenje odluke, da nijesu odbili da provedu dokaze koji bi mogli dovesti do drugačije odluke i pri tome nijesu zanemarili dokaze koje su sudu prezentovale stranke u postupku i sl. Ukratko, razlozi navedeni u pisanom obrazloženju odluke moraju obuhvatiti sve važne aspekte razmatranog slučaja koji su mogli uticati na konačnu odluku suda (mjerilo relevantnosti).

         19. Ustavni sud primjećuje da osporena presuda Vrhovnog suda Crne Gore, posmatrana sa aspekta zahtjeva člana 6 stav 1 Konvencije, ne ispunjava elemente obrazložene odluke i da se, stoga, može podvesti pod “očigledno proizvoljnu”.

        20. Naime, odredbom člana 31 Zakona o zaštiti prava na suđenje u razumnom roku, pravično zadovoljenje zbog povrede prava na suđenje u razumnom roku može se ostvariti isplatom novčane naknade za prouzrokovanu štetu zbog povrede prava na suđenje u razumnom roku i/ili objavljivanjem presude da je stranci bilo povrijeđeno pravo na suđenje u razumnom roku, dok odredba člana 38 stav 1 istog zakona, propisuje da Vrhovni sud može, izuzetno, imajući u vidu sve okolnosti slučaja, a naročito ponašanje stranke, presudom utvrdi samo povredu prava na suđenje u razumnom roku. Vrhovni sud Crne Gore izuzetnost primjene ovog člana obrazlaže činjenicama koje se ogledaju u tome da je podnosilac ishodovao uspjeh u predmetnom parničnom postupku (izuzev u odnosu na tuženog II reda), zatim ukupnim trajanjem parničnog postupka (nešto više od tri godine pred prvostepenim sudom, a pred drugostepenim sudom u periodu nešto manjem od šest mjeseci), i time da nije postojao poseban interes podnosioca za hitnim okončanjem postupka. 

         21. Ustavni sud nalazi da razlozi koje je Vrhovni sud Crne Gore naveo u osporenoj presudi nijesu dovoljni da opravdaju odluku kojom je odbijen zahtjev podnosioca za naknadu nematerijalne štete zbog povrede prava na suđenje u razumnom roku, iako je sam Vrhovni sud Crne Gore prethodno utvrdio povredu prava na suđenje u razumnom roku. Naime, Vrhovni sud Crne Gore se ograničio na opšte navode o tome da postupak nije bio hitne prirode za podnosioca, uzimajući u obzir dužinu parničnog postupka i analizirajući postupanje Osnovnog suda u Podgorici i s tim u vezi razloge odlaganja ročišta zbog neblagovremenog dostavljanja nalaza i mišljenja vještaka iz nekoliko oblasti, ali ne obrazlažući kojim konkretno razlozima se rukovodio prilikom zauzimanja stava da podnosilac nije usljed izvjesnog prolongiranja postupka pretrpio nematerijalnu štetu. Takvo obrazloženje ne ispunjava zahtjeve iz člana 31 Zakona o zaštiti prava na suđenje u razumnom roku i standarde prava na obrazloženu sudsku odluku iz člana 6 Evropske konvencije, jer se samo formalnim utvrđivanjem povrede, bez dosuđivanja pravične naknade, ne obezbjeđuje stvarna i adekvatna satisfakcija za povredu već nastalog prava. 

        22. Stoga, Ustavni sud smatra da je Vrhovni sud Crne Gore bio dužan da, sa aspekta standarda prava na obrazloženu sudsku odluku, kao segmenta prava na pravično suđenje, detaljno, jasno i adekvatno obrazloži zbog čega je u konkretnom slučaju primijenio član 38 stav 1 Zakona o zaštiti prava na suđenje u razumnom roku. Ovo posebno, kada se ima u vidu da stranka najprije ima pravo da podnese kontrolni zahtjev postupajućem sudu, što može dovesti do privremenog ubrzanja postupka, iz čega se izvodi zaključak da taj zahtjev ima preventivnu zaštitu, nakon čega stranka ima pravo da podnese tužbu za pravično zadovoljenje, ukoliko smatra da joj je povrijeđeno pravo na suđenje u razumnom roku, u kom slučaju se radi o kompenzacionoj zaštiti. 

23. U tom smislu, Ustavni sud podsjeća da se zaštita prava na suđenje u razumnom roku, kao i pravično zadovoljenje zbog povrede prava na suđenje u razumnom roku, ostvaruju u sudskom postupku na način i pod uslovima propisanim Zakonom o zaštiti prava na suđenje u razumnom roku (Zakon je objavljen u „Službenom listu CG”, br. 11/2007). Zakonom o zaštiti prava na suđenje u razumnom roku, koji je donijet 2007. godine i do danas nije mijenjan, propisana su dva pravna sredstva, zahtjev za ubrzanje postupka (kontrolni zahtjev) i tužba za pravično zadovoljenje zbog kršenja prava na suđenje u razumnom roku. U odnosu na navedena pravna sredstva, Ustavni sud ponavlja da je Evropski sud u predmetu   Vukelić protiv Crne Gore (predstavka broj 58258/09, stav 85, presuda od 4. juna 2013. godine) konstatovao da je isti djelotvoran od 4. septembra 2013. godine, dok je u odnosu na tužbu za pravično zadovoljenje Sud izrazio stav u predmetu Vučeljić protiv Crne Gore (predstavka broj 59129/15, stav 30, 18. oktobar 2016. godine) da je ista djelotvorna od 18. oktobra 2016. godine. 

24. Pažljivom analizom prakse Evropskog suda (Cocchiarella protiv Italije, predstavka broj 64866/01, stav 71, EKLJP 2006 – V), Ustavni sud zaključuje da status „žrtve“, u smislu člana 34 Konvencije, zavisi od toga da li su domaći organi priznali, bilo izričito ili prećutno, navodnu povredu Konvencije i, ako je potrebno, obezbijedili odgovarajuće obeštećenje u vezi sa tim. Samo kada su ovi usloivi ispunjeni, supsidijarna priroda zaštitnog mehanizma Konvencije onemogućava ispitivanje predstavke (Vidaković protiv Srbije, predstavka broj 16231/07, presuda od 24. maaj 2011. godine, stav 26 i Cataldo protiv Italije, predstavka broj 45656/99, presuda 3. jun 2004. godine). Tada status žrtve podnosioca zavisi od toga da li je nadoknada adekvatna i dovoljna, imajući u vidu pravično zadovoljenje predviđeno članom 41 Konvencije (Dubjaková protiv Slovačke, predstavka broj 67299/01, presuda od 19. oktobra 2004. godine).

	25. U tom pravcu, Ustavni sud slijedi praksu Evropskog suda za ljudska prava izraženu u predmetu Ćorić protiv Srbije (predstavka broj 16796/15, od 25. septembra 2018. godine) da se jedna od karakteristika dovoljnog zadovoljenja, koja može ukloniti status žrtve u slučajevima koji se tiču dužine postupka, odnosi na dodijeljeni iznos. Ovaj iznos zavisi, naročito, od karakteristika i djelotvornosti pravnog sredstva. Stoga, su države koje su se, kao i Crna Gora, opredijelile za pravni lijek koji je osmišljen i da ubrza postupak i dodijeli naknadu štete, slobodne da dodijeljuju iznose koji, iako niži od onih koje dodjeljuje Sud, i dalje nijesu nerazumni. 

        26. Dakle, imajući u vidu suštinu tužbe za pravično zadovoljenje, odnosno da to nije sredstvo za ubrzanje postupka, već naknadna zaštita - kompenzacija za učinjenu povredu, sud mora dati konkretne, detaljne i izričite argumente zbog čega je samo utvrdio povredu prava na suđenje u razumnom roku, bez obavezivanja tužene da naknadi nematerijalnu štetu, i zbog čega to za podnosioca predstavlja dovoljnu satisfakciju. Po mišljenju Ustavnog suda, navedeni nedostaci u obrazloženju čine osporenu odluku Vrhovnog suda Crne Gore, po standardima ESLJP, “proizvoljnom”.

          27. Ustavni sud podsjeća i da u ponovnom postupku, da bi ispunio zahtjeve prava na pravično suđenje iz člana 32 Ustava i člana 6 stav 1 Konvencije, Vrhovni sud Crne Gore treba da sprovede postupak na način na koji je ukazano i koji predstavlja standarde koje je uspostavio ESLJP prilikom analiziranja povrede člana 6 stav 1 Konvencije u ovakvim slučajevima, a koje slijedi i Ustavni sud, što nužno ne podrazumijeva da sud u ponovnom postupku obavezno odluči drugačije, odnosno drugačije riješi pravni spor. Naprotiv, obaveza sudova jeste da u ponovnom postupku donesu presudu kojom će se poštovati ovo Ustavom i Konvencijom zagarantovano pravo, za koje je Ustavni sud ocijenio da je ukinutom presudom povrijeđeno.

           28. Imajući u vidu da je Ustavni sud usvojio ustavnu žalbu, ukinuo osporenu presudu Vrhovnog suda Crne Gore i predmet vratio tom sudu na ponovni postupak u smislu odredbe člana 76 stav 1 Zakona o Ustavnom sudu Crne Gore, dakle da se ne radi o pravnoj situaciji u kojoj je u toku postupka odlučivanja po ustavnoj žalbi prestalo pravno dejstvo pojedinačnog akta koji je predmet ustavne žalbe, u smislu odredbe stava 2 istog člana navedenog propisa, to nijesu postojali uslovi da se podnosiocu dosudi naknada na ime pravičnog zadovoljenja. Takođe, Ustavni sud ukazuje da ne postoji pravni osnov da se podnosiocu dosude troškovi koji su proizašli iz postupka koji je prethodio ustavnosudskom.   
 
Na osnovu iznijetih razloga, odlučeno je kao u izreci.

U-III br. 1137/23 						 Predsjednica Vijeća,
4. decembar 2025. godine 					 Snežana Armenko,s.r.
P o d g o r i c a

